  Майя Бывальцева 2018/2019 дышетскон арлы Удмуртиысь вузъёсын коньдэт чотын ньыль сюрлэсь трос интыос чакламын. Абитуриентъёслэсь ужкагазъёссэс кутон вылӥ дышетсконниосын 20-тӥ инвожое кутскоз. Со сярысь элькунысь Дышетонъя но тодосъя министерстволэн пресс-службаез ивортэ Ижкарысь М. Т. Калашников нимо техникая кун университетын бакалавриат но специалитет программаосъя очной амалэн дышетскисьёслы 940 бюджет инты висъямын, магистратурае — 429. Выль дышетскон арын ИжГТУ-ысь магистратураын выль ӧр кылдоз — «Металлургия». Дун тырыса дышетскон понна кылем арын ӧжытсэ 66 сюрс 500 манет вал (очной амал) тыроно вал, троссэ — 123 сюрс 600 манет (специалитет). Таяз арын дунъёс будозы, чакланъёсъя, инфляцилэн быдӟалаезлы. Удмурт кун университетын бакалавриат но специалитет программаосъя очной амалэн дышетскисьёслы 940 бюджет инты чакламын, магистратураын — 478. Кылем арын УдГУ-ын дун тырыса дышетскон ӧжтысэ 78 сюрс манет усиз, троссэ — 136 сюрс манет. Ижысь гурт возёсъя кун академиын очной амалэн дышетонын бакалавриатын 428 бюджет инты туэ луоз, специалитетын — 75, магистратураын — 184. Вузлэн «Землеустройство и кадастры» магистратураяз выль дышетон ӧр кылдоз, «Зоотехния» ӧрын кык дышетон кык программаосъя мыноз: «Частная зоотехния, технология производства продукции животноводства», «Производство и переработка сырья животного происхождения». Кылем арын гурт возёсъя академиын дун тырыса дышетскон ӧжытсэ 69 сюрс 300 манет вал, троссэ — 89 сюрс 750 манет. Ижысь кун эм академиын коньдэт чотын интыос висъямын «Лечебное дело» ӧръя — 275, «Педиатрия»  — 110, «Стоматология» — 30. Глазкарысь дышетӥсьёсты дасянъя В. Г. Короленко нимо институтын 305 бюджет инты висъямын. 2018/2019 дышетон арын бакалавриатын выль ӧръёс кылдозы — «Математика и робототехника», «Начальное образование и раннее творческое развитие детей», «Технологии программирования» но мукет. Кылем арын педагогикая институтын дун тырыса дышетскон ӧжытсэ 70 сюрс 400 манет вал, троссэ — 78 сюрс 760 манет. Тегъёс: Дышетон УдГУ ИжГТУ Ижкар ИжГСХА Удмуртия Глазкар коньдэт ИГМА ГГПИ  